Author: MH
Last saved by: Peter
Company: MH SR

Informácia o 
vyhodnotení medzirezortného pripomienkového konania
(všeobecná časť)

Pripomienky jednotlivých štátnych orgánov a iných inštitúcií a organizácií, ktoré boli písomne doručené Ministerstvu hospodárstva Slovenskej republiky, sú zhrnuté na nasledujúcich stranách v tabuľkovej forme.

V rámci medzirezortného pripomienkového konania vyslovili zásadné pripomienky k niektorým najzávažnejším problémovým okruhom nasledujúce pripomienkujúce miesta:

a) k problematike postavenia Úradu pre reguláciu sieťových odvetví (ďalej len „úrad“):
Generálna prokuratúra SR, Ministerstvo práce, sociálnych vecí a rodiny SR, Ministerstvo výstavby a regionálneho rozvoja SR namietali, že úrad nemôže byť „osobitným“ orgánom štátnej správy, pretože v takomto prípade by jeho postavenie a činnosť musela upravovať Ústava SR.
Tieto zásadné pripomienky boli akceptované. Podľa upraveného znenia úrad bude mať postavenie orgánu štátnej správy, a teda bude zriadený v súlade s čl. 122 Ústavy SR.

b) k rozsahu pôsobnosti úradu:
Ministerstvo dopravy, pôšt a telekomunikácií SR a Ministerstvo pôdohospodárstva SR vyslovili zásadný nesúhlas s tým, aby úrad vykonával pôsobnosť i v odvetviach telekomunikácií, železničnej dopravy a vodného hospodárstva. Aj po prerokovaní Ministerstvo dopravy, pôšt a telekomunikácií SR trvá na svojom zásadne nesúhlasnom stanovisku týkajúcom sa zrušenia Telekomunikačného úradu SR a začlenenia regulácie v sektore telekomunikácií do pôsobnosti regulačného úradu. Predkladateľ toto stanovisko napokon akceptoval.

c) ku spôsobu financovania úradu:
Ministerstvo financií zásadne nesúhlasilo so spôsobom financovania úradu z odvodov z výnosov z regulovaných činností a s jeho postavením ako príspevkovej organizácie. Tento rozpor bol odstránený rokovaniami tak, že predkladateľ upustil od tohto zámeru a úrad bude rozpočtovou organizáciou. 

	Ďalšie zásadné pripomienky ako i pripomienky odporúčacieho charakteru sú uvedené v tabuľkovom prehľade. Všetky zásadné rozpory neuvedené vyššie boli odstránené tak, že boli akceptované stanoviská pripomienkujúcich orgánov.

	Návrh zákona sa na rokovanie vlády predkladal bez rozporov.

Dodatočne vznesená pripomienka MF SR a podpredsedu vlády pre legislatívu:
	Dodatočne na rokovaní vlády SR dňa 17. januára 2001 bola ministerkou financií a podpredsedom vlády SR pre legislatívu vznesená požiadavka, aby do zákona boli vložené prechodné ustanovenia, ktoré by v bližšie nešpecifikovanom prechodnom období obmedzovali právomoci úradu pri rozhodovaní o regulácii cien tak, aby cenové rozhodnutia úradu schvaľovala vláda SR. Predkladateľ s týmto návrhom zásadne nesúhlasí, pretože by predstavoval neprípustný zásah do nezávislosti úradu. Navrhujeme preto iné riešenie - odklad účinnosti zákona na 1. 1. 2002 a presun právomoci v oblasti regulácie cien v sieťových odvetviach na Úrad až k 1.1.2003.